钦定古今图书集成/明伦汇编/官常典/第523卷 > 李恒
## 钦定古今图书集成/明伦汇编/官常典/第523卷 > 李恒

按《元史》本传：“恒字德卿，其先姓于弥氏，唐末赐姓李，
世为西夏国主。太祖经略河西，有守兀纳刺城者，夏
主之子也，城陷不屈而死。子惟忠方七岁，求从父死，
主将异之，执以献宗王合撒儿，王留养之。及嗣王移
相哥立，惟忠从经略中原有功，淄川王分地，以惟忠
为达鲁花赤，佩金符。惟忠生恒，恒生有异质，王妃抚”
之犹己子。中统三年，命恒为尚书断事官，恒以让其
兄。李璮反涟、海，恒从其父，弃家入告变。璮怒，系恒阖
门狱中，璮诛得出。世祖嘉其功，授淄莱路奥鲁总管，
佩金符，并偿其所失家赀。至元七年，改宣武将军、益
都淄莱新军万户，从伐宋。襄阳守将吕文焕时出拒
敌，殿帅范文虎复援之。恒率本军筑堡万山，扼城西，
绝其陆路。文焕等又以渔舟渡汉水，窥伺军形，恒设
伏败之，水路亦绝，遂进攻樊城。十年春，恒以精兵渡
汉，自南面先登，樊城破，襄阳亦降。捷闻，帝赐以宝刀，
迁明威将军，佩金虎符。十一年，丞相伯颜大会师襄
阳，进至郢州。宋以舟师截汉水。伯颜由唐港入汉，舍
郢而进，攻沙洋、新城。留恒为后拒，败其追兵。至阳罗
堡，宋制置夏贵遣其子松来逆战，恒先陷阵，额中流
矢，伯颜止之，恒战益力，卒射松杀之。诸军渡江，恒与
宋兵战，自寅至申，夏贵败走，鄂州、汉阳俱下。以功迁
宣威将军，赐白金五百两，遂从伯颜东下。十二年春，
宋将高世杰复窥汉、沔，乃遣恒还守鄂州。时豪民聚
众侵江陵，行省命恒往讨之。恒敛兵不动，但谕使出
降，得生口十馀万，悉纵为民，仍禁军毋得掳掠，馈献
充积，一无所受。十二年，从右丞阿里海牙至洞庭，擒
高世杰，下岳州，进攻沙市，拔之。宋制置高达以江陵
降，留恒镇守，传檄归、峡，辰、沅、靖、澧、常德诸州皆下。未
几，徙镇常德，以扼湖南之冲。俄有诏分三道出师，以
恒为左副都元帅，从都元帅逊都台出江西。九月，开
府于江州，师次建昌县，擒都统熊飞，遂围隆兴。转运
使刘槃请降，恒察其诈，密为之备。槃果以锐兵突至，
恒击败之，杀获殆尽，槃乃降。下抚、瑞、建昌、临江。军中
有得宋相文天祥《与建昌故吏民书》，恒焚之，人心乃
安。进攻吉州，知州周天骥降，遂定赣、南安。广东经略
徐直谅奉蜡书纳其所部十四郡。前江西制置黄万
石亦以邵武降。隆兴帅府诬富民与敌连，已诛百三
十家。恒还，审其非罪，尽释之。宋丞相陈宜中及其大
将张世杰立益王昰于闽中，郡县豪杰争起兵应之恒遣将破吴浚兵于南丰，世杰遣都统张文虎与浚
合兵十万，期必复建昌。恒复遣将败之兜港，浚走，从
文天祥于瑞金，又破之。天祥走汀州，遣镇抚孔遵追
之，并破赵孟瀯军，取汀州。元帅府罢，授昭勇大将军、
同知江西宣慰司事，加镇国上将军，迁福建宣慰使，
改江西宣慰使。天祥复取汀州，兵出兴国县，连破诸
邑，围赣州尤急。或言：“天祥坟墓在吉州者，若遣兵发
之，则必下矣。”恒曰：“王师讨不服耳，岂有发人坟墓之
理。”乃分兵援赣，自率精兵潜至兴国。天祥走，追至空
坑，获其妻女，擒招讨使赵时赏已下二十馀人，降其
众二十万。有旨令与右丞阿里罕、左丞董文炳合兵
追益王。众议所向，皆谓宜趋福建。恒曰：“不可。若诸军
俱在福建，彼必窜广东，则梅岭、江西非我有矣，宜从
广东夹攻之。”众以为然。兵至梅岭，果与宋兵遇，出其
不意败之，乃遁走𥐻州。十四年，拜参知政事，行省江
西。十五年，益王殂其枢密张世杰、陆秀夫等复立卫
王昺守广东诸郡，诏以恒为蒙古汉军都元帅经略
之。恒进兵取英德府清远县，败其制置凌震、运使王
道夫，遂入广州。世杰等移屯崖山。时都元帅张弘范
舟师未至，恒按兵不动，分遣诸将略定梅、循诸州。凌
震等复抵广州，恒击败之，皆弃舟走，赴水死，夺其船
三百艘，擒将吏宋迈以下二百馀人，又破其馀军于
茭塘。越十六年二月，弘范至自漳州，直指崖山，恒率
所部赴之。张世杰集海舰千馀艘，贯以巨索，为栅以
自固，恒遣断其汲路，其势日迫。谕降不可，乃阵于船
尾，由北面逆行𢭏其栅，索绝，世杰犹战死。自朝至晡，
弘范督南面诸军合击，大败之。陆秀夫先沉妻子于
海，乃抱卫王赴海死。从死者十馀万人，获其金玺、后
宫及文武之臣，其大将翟国秀、凌震等皆解甲降。焚
溺之馀，尚得八百馀艘。是日，黑气如雾，有乘舟南遁
者，恒以为卫王。追至高化，询之降人，始知卫王已死，
遁者乃世杰也。世杰继亦溺死于海陵港，岭海悉平。
功成入觐，帝赏劳甚厚，将士预赐宴者二百馀人。十
七年，拜资善大夫、中书左丞，行省荆湖，掠民为奴婢
者，禁之。常德、澧、辰、沅、靖五郡之饥者，赈之。猎户之籍
于官者，奏请一千户之外，悉放散之。十九年乞解军
职，乃命其长子同知江西宣慰司事散《木䚟》袭为本
军万户。占城之役，恒奉旨给其粮饷、器械、海舰百艘，
久留瘴乡，冒疾而还。俄有诏命恒从皇子镇南王征
交趾，结筏渡海，夺天长府，交趾遂空其国，航海而遁。
恒封其宫庭府库，追袭于海洋，败之，得船二百艘，几
获其世子。会盛夏，军中疾作，霖潦暴涨，浸灌营地。议
者谓交趾且降，请班师。恒弗能夺，遂还。蛮兵追败后
军。王乃改命恒殿后，且战且行，毒矢贯恒膝，一卒负
恒而趋，至思州，毒发卒，年五十。后赠银青荣禄大夫、
平章政事，谥“武愍。”再赠“推忠靖远功臣”、太保、仪同三
司，追封滕国公。子《散木䚟》。